BEGRUNDELSE

1.BAGGRUND FOR FORSLAGET

•Forslagets begrundelse og formål

Udkastet til Det Blandede EØS-Udvalgs afgørelse (knyttet som bilag til forslaget til Rådets afgørelse) har til formål at ændre protokol 3 til aftalen om Det Europæiske Økonomiske Samarbejdsområde (EØS-aftalen), hvori der er fastsat handelsordninger mellem Den Europæiske Union på den ene side og EØS-landene (Norge, Island, Liechtenstein) på den anden side for visse kategorier af forarbejdede landbrugsprodukter.

Island og Den Europæiske Union, der repræsenteres ved Europa-Kommissionen, er blevet enige om at fjerne tolden for visse produkter, der er anført i denne protokol. Disse indrømmelser vil kun finde anvendelse på produkter med oprindelse i henholdsvis Den Europæiske Union og Island.

Det bør bemærkes, at EØS-aftalen kun omhandler EØS-oprindelsen. For at sikre, at de nye indrømmelser kun anvendes bilateralt mellem EU og Island, indsættes der med denne ændring af protokol 3 en henvisning til oprindelse i EU og Island i henhold til den regionale konvention om pan-Euro-Middelhavs-regler for præferenceoprindelse.

•Sammenhæng med de gældende regler på samme område

Udkastet til afgørelse bidrager til at liberalisere og fremme samhandelen yderligere mellem Den Europæiske Union og Island. Dette er fuldt i overensstemmelse med EU's målsætning om at forbedre markedsadgangen for EU-produkter i tredjelande.

De bilaterale handelsindrømmelser er indarbejdet i protokol 2 til overenskomsten mellem Det Europæiske Økonomiske Fællesskab og Republikken Island, der blev undertegnet den 22. juli 1972 (den bilaterale frihandelsoverenskomst). Der gives dog i protokol 3 til EØS-aftalen allerede en mere fordelagtig toldbehandling til stort set alle produkter, der er opført i denne gamle bilaterale protokol med Island, og i henhold til EØS-aftalens artikel 120 har EØS-aftalen forrang for bestemmelserne i den bilaterale overenskomst. Ydermere er udkastet til afgørelse i overensstemmelse med den bilaterale frihandelsoverenskomsts overordnede målsætning om "gradvis at fjerne hindringerne for de væsentligste dele af deres handel".

•Sammenhæng med Unionens politik på andre områder

Den gradvise liberalisering af handelen med forarbejdede landbrugsprodukter mellem Den Europæiske Union på den ene side og EØS-landene (Norge, Island og Liechtenstein) på den anden side er i fuld overensstemmelse med EØS-aftalens målsætning om at oprette et dynamisk og ensartet europæisk økonomisk samarbejdsområde, som skal bygge på fælles regler og lige konkurrencevilkår.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

I artikel 2, stk. 2, i protokol 3 til EØS-aftalen bestemmes det, at den told, der er fastsat i bilagene til tabel I i protokol 3 til EØS-aftalen, kan tilpasses af Det Blandede EØS-Udvalg ved gensidige indrømmelser.

I henhold til artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, som skal indtages på Unionens vegne til sådanne afgørelser.

Kommissionen forelægger i samarbejde med EU-Udenrigstjenesten udkastet til Det Blandede EØS-Udvalgs afgørelse til vedtagelse i Rådet som Unionens holdning. Kommissionen håber snarest muligt at kunne forelægge forslaget i Det Blandede EØS-Udvalg.

•Nærhedsprincippet (for områder, der ikke er omfattet af enekompetence)

Forslaget vedrører den fælles handelspolitik, hvor EU i henhold til artikel 3 i traktaten om Den Europæiske Unions funktionsmåde har enekompentence.